text: 董承業，字紹休，山西汾州府介休縣軍籍。生平.萬曆二十八年癸丑科進士，初任中書舍人，泰昌元年八月考選，擢刑科給事中，天啟元年正月升刑科右給事中，疏參工部屯田司員外宋良翰。以母憂歸，擗踴骨立，鄉人翕然稱孝。服闋，補兵科右給事中，天啟四年甲子，與翰林檢討顧錫疇典試福建，監臨同邑喬公承詔也，初，五經文例不謄錄，闈中得顏茂猷卷，深美其才，同官俱以違例不敢薦，二公力持之，疏入，上特可其奏。入朝陳策刺時政，魏璫嗾使人彈劾為東林門戶，被降調，遂免歸。杜門謝客，著《禮記集抄》行世。逆黨事敗，召賜陛見，晉秩太常寺少卿，旋以疾告歸，卒於家。生平坦蕩，平易近人，加惠梓里。初，邑糧輸邊，皆用本色，裡中苦之，承業適奉使至雲中，言於張大中丞，得準改折，介民至今賴之。墓在城西三里官道北。縣有“會魁坊”，在東街，為萬曆癸丑科會試第五名董承業建，又有“忠諫坊”，為任兵刑兩科給事中時建。又“父子容臺坊”，在北關，為太常寺少卿董讓、董承業父子建。家族.父董讓，以子承業貴累贈中憲大夫、刑科給事中、太常寺少卿。母姚氏，贈恭人。
metadata: erhwenkuo/wikipedia-zhtw
metadata: 董承業
metadata: https://zh.wikipedia.org/wiki?curid=7494894